JWD วิ่ง 2 วันติด! บวกต่อ 3% หลังผนึกพันธมิตรเวียดนาม ลุยขยายโลจิสติกส์ 9 ประเทศอาเซียน
JWD วิ่ง 2 วันติด! บวกต่อ 3% หลังปิดดีลผนึกพันธมิตรเวียดนาม ลุยขยายโลจิสติกส์ 9 ประเทศอาเซียน ล่าสุด ณ เวลา 14.35 น. อยู่ที่ 8.65 บาท บวก 0.30 บาท หรือ 3.59% สูงสุดที่ 8.70 บาท ต่ำสุดที่ 8.35 บาท ด้วยมูลค่าซื้อขาย 27.19 ล้านบาท
2 เม.ย. 2562

ผู้สื่อข่าวรายงานว่า ราคาหุ้น บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ล่าสุด ณ เวลา 14.35 น. อยู่ที่ 8.65 บาท บวก 0.30 บาท หรือ 3.59% สูงสุดที่ 8.70 บาท ต่ำสุดที่ 8.35 บาท ด้วยมูลค่าซื้อขาย 27.19 ล้านบาท

ทั้งนี้ ราคาหุ้น JWD ปรับตัวขึ้น 2 วันติด นับตั้งแต่ราคาหุ้นอยู่ที่ระดับ 8.35 บาท เมื่อวันที่ 1 เม.ย.2562 หลังบริษัทได้ดำเนินการรับโอนหุ้นเป็นที่เรียบร้อย พร้อมทั้งได้รับสิทธิ์เป็นกรรมการใน TRANSIMEX CORPORATION 1 ตำแหน่งในปัจจุบัน ซึ่งถือเป็นการลงทุนใหญ่ครั้งสำคัญในปีนี้เพื่อขยายธุรกิจในภูมิภาคอาเซียนให้ครบ 9 ประเทศภายในปีนี้
สำหรับการเข้าลงทุนครั้งนี้คาดว่าจะส่งผลดีต่อผลการดำเนินงานของ JWD ในปีนี้ เนื่องจากจะเริ่มรับรู้ส่วนแบ่งกำไรตามสัดส่วนการถือหุ้นใน TRANSIMEX CORPORATION ตั้งแต่ไตรมาส 2/62 เป็นต้นไป โดยปัจจุบัน TRANSIMEX CORPORATION เป็นผู้ให้บริการโลจิสติกส์อย่างครบวงจรรายใหญ่อันดับ 3 ในเวียดนาม ในปีที่ผ่านมามีรายได้ประมาณ 3,000 ล้านบาท และกำไรสุทธิประมาณ 300 ล้านบาท และคาดว่าจะเห็นผลการดำเนินงานเติบโตได้อย่างต่อเนื่องในปีนี้
โดย นายชวนินทร์ บัณฑิตกฤษดา ประธานกรรมการบริหารและประธานเจ้าหน้าที่บริหาร JWD เปิดเผยว่า ตามที่คณะกรรมการบริษัทฯ มีมติอนุมติให้ JWD Asia Holding Private Ltd. ซึ่งเป็นบริษัทย่อยในประเทศสิงคโปร์และบริษัท Prosper Logistics Joint Stock Company ซึ่งเป็นบริษัทย่อยในประเทศเวียดนาม เข้าดำเนินการซื้อหุ้น 23.66% ในบริษัท TRANSIMEX CORPORATION ซึ่งเป็นผู้ให้บริการโลจิสติกส์อย่างครบวงจร ทั้งทางบก ทางน้ำ และทางอากาศรายใหญ่ในประเทศเวียดนามที่จดทะเบียนอยู่ในตลาดหลักทรัพย์โฮจิมินห์และมีมูลค่าหลักทรัพย์อยู่ใน 500 อันดับแรก โดยใช้เงินลงทุนรวมประมาณ 527.4 ล้านบาท (ประมาณ 390,000 ล้านดองเวียดนาม)
ทั้งนี้ล่าสุดได้ดำเนินการรับโอนหุ้นเป็นที่เรียบร้อย พร้อมทั้งได้รับสิทธิ์เป็นกรรมการใน TRANSIMEX CORPORATION 1 ตำแหน่งในปัจจุบัน ซึ่งถือเป็นการลงทุนใหญ่ครั้งสำคัญในปีนี้เพื่อขยายธุรกิจในภูมิภาคอาเซียนให้ครบ 9 ประเทศภายในปีนี้
โดยการเข้าลงทุนครั้งนี้คาดว่าจะส่งผลดีต่อผลการดำเนินงานของ JWD ในปีนี้ เนื่องจากจะเริ่มรับรู้ส่วนแบ่งกำไรตามสัดส่วนการถือหุ้นใน TRANSIMEX CORPORATION ตั้งแต่ไตรมาส 2/62 เป็นต้นไป โดยปัจจุบัน TRANSIMEX CORPORATION เป็นผู้ให้บริการโลจิสติกส์อย่างครบวงจรรายใหญ่อันดับ 3 ในเวียดนาม ในปีที่ผ่านมามีรายได้ประมาณ 3,000 ล้านบาท และกำไรสุทธิประมาณ 300 ล้านบาท และคาดว่าจะเห็นผลการดำเนินงานเติบโตได้อย่างต่อเนื่องในปีนี้
ทั้งนี้ TRANSIMEX CORPORATION ดำเนินธุรกิจตั้งแต่ปี 2526 ปัจจุบันมีธุรกิจหลัก ได้แก่ สถานีคัดแยกและบรรจุสินค้ารวมถึงศูนย์กระจายสินค้า (ICD &amp; DC) ให้บริการโลจิสติกส์และขนส่งสินค้า (Logistics &amp; Transportation) ตัวแทนนำเข้าและส่งออกสินค้าระหว่างประเทศรวมถึงตัวแทนสายการเดินเรือ (Freight Forwarding &amp; Shipping Agency) และธุรกิจพัฒนาอสังหาริมทรัพย์ที่เกี่ยวเนื่องกับโลจิสติกส์ (Real Estate) โดยมีพื้นที่ให้บริการรวมประมาณ 4 แสนตารางเมตร และมีเน็ตเวิร์กด้านการให้บริการโลจิสติกส์ที่แข็งแกร่งซึ่งจะช่วยสร้างฐานธุรกิจที่เข้มแข็งในเวียดนาม
ส่วนปัจจัยที่เข้าลงทุนใน TRANSIMEX CORPORATION เพื่อรุกขยายฐานธุรกิจให้บริการโลจิสติกส์ในประเทศเวียดนาม ซึ่งเป็นหนึ่งในเป้าหมายการขยายธุรกิจในภูมิภาคอาเซียน เนื่องจากเวียดนามเป็นประเทศที่มีศักยภาพการเติบโตที่ดี เศรษฐกิจอยู่ในช่วงที่กำลังขยายตัว และเป็นฐานการผลิตสินค้าที่สำคัญในภูมิภาคนี้ จึงมีความต้องการใช้บริการด้านโลจิสติกส์เพิ่มขึ้นอย่างต่อเนื่อง โดยคาดว่านับตั้งแต่ปี 2562 – 2567 ภาพรวมธุรกิจให้บริการโลจิสติกส์และตัวแทนนำเข้า-ส่งออกสินค้า จะมีแนวโน้มเติบโตเฉลี่ย 14 – 16% ต่อปี ถือว่ามีการขยายตัวที่ดีมาก